text: Lo canps Gresleis non es estrans senters, 
   Ans es ribere de pras e de vergers.
   Cels dechai guide Maurins lo bons guerrers,
   El reis los altres, qui es fors bataillers. 
   Cascuns cenbels es de mil cavaliers,
   E en cascun a doe mile arcers.
   L'os Maurin guide Alerans lo Baivers,
   E de lai venc lo fils del rei premers. 
   Baissent los lances els gonfanons enters, 
   Vant se ferir per escus de quarters.
   Li cop puissent des bons gonfanoners 
   K'al fil del rei n'es sanglens li bragers 
   Del sans del pis ki devale tos clers;
   E lo sons cops fu fers e sobrancers 
   K'anc Aleran non val osbers doblers, 
   Parmi l'escine non pas oltre Pacers,
   Mort lo crabente entre paus aulivers. 
   Grans es la perte els dams els destorbers 
   Ab oes Maurin e ab tos sos maisners;
   En isle Fade n'ac grant doels e pleners 
   Per la reigine e per set C millers.
   Ivon de Besnes la jete mort Folcers,
   Dont estral rei libras grans enconbrers, 
   Non aveit ferne ni non laisse eriters,
   Mais de sos armes ere bons faisenders, 
   De cent castels ben acrec sos enpers. 
   Vant sei ferir Bos del Lans e Mivers; 
   Andui s'abatent des bons cavals corsers. 
   Sonnent li graile e mesclent li caplers: 
   Nol poc sufrir coars ni lauzengers.
  